玩盡澳門無限FUN|陳楨怡讚林正峰暖男幫手拖喼 何沛珈問點解...
林正峰、陳楨怡及何沛珈今日(30/4)齊齊現身中環信德中心出席《去澳門·葡一葡:葡轉澳門無限FUN》啟動禮。林正峰提到早前為無綫節目《玩盡澳門無限FUN》爬鐵塔頂,要克服心理恐懼相當困難,未能夠完成創舉感到可惜:「因為真係好高,而且又喺個塔嘅外圍再加一條繩拉住自己,心理障礙非常之大,變咗真係需要好大勇氣。雖然係完成唔到,但好似行完咁成個里程碑,就好似達成咗一樣咁。」何沛珈接著笑說:「佢達成咗一樣嘢就係變成『爬塔真的漢子』」。
陳楨怡大讚林正峰在節目中是一個大暖男:「佢好好,佢會幫我哋推行李,佢會照顧我哋。」此時,何沛珈插嘴說:「係咩?點解我冇嘅?」林正峰面露尷尬說:「咁咁⋯⋯男仔嚟,正常發揮,呢啲場合係要拖吓喼嘅。」何沛珈接著說:「其實我哋都形成咗個默契,有啲人睇咗我哋個節目,覺得我哋呢三個嘅組合好新鮮,出到嚟嘅效果都幾搞笑。」陳楨怡表示認同:「啲網民好鍾意睇我哋兩個女仔蝦林正峰,佢係好受落。」